送訥上人游西湖
作者：釋德洪
朝代：宋

paragraphs: 西湖招提三百六，佳氣如春在眉目。
一番雨過吞青空，萬頃無波鴨頭綠。
望湖樓閣獨自登，煙霏向背攢寒谷。
想見襄陽孟浩然，此中有句不容續。
道人生長西山阿，骨清氣明韻拔俗。
久居京國壓塵土，一夕歸心俊如鵠。
明窗爲君研破硯，落筆轉頭風雨速。
龍山深處如定居，就彼結鄰容我卜。